Itea (botanikk)

Itea er ei planteslekt i familien Iteaceae, som tilhører sildreordenen.

Artene er eviggrønne eller løvfellende busker og trær. Bladene er enkle og sitter spredt. Bladranden er som regel tannet eller med torner. De små, femtallige blomstene sitter mange sammen i klaser eller kvaster. Frukten er en kapsel med mange frø.

Ulike kilder angir mellom 18 og 27 arter. De fleste er utbredt i Øst- og Sørøst-Asia, men det er også én art, Itea virginica, i østlige USA. I sørlige og østlige Afrika vokser Itea rhamnoides som tidligere ble regnet til ei monotypisk slekt, Choristylis. Flere av artene brukes som hageplanter.

Fossiler viser at Itea vokste i vestlige Nord-Amerika fra tidlig eocen til miocen, i østlige Nord-Amerika i hvert fall fra tidlig miocen og i vestlige Eurasia fra sen eocen til pliocen. Det eneste fossilet fra Øst-Asia er fra tidlig miocen. Itea europaea vokste i italienske sumpskoger i pliocen og lignet på Itea virginica.

Litteratur

Eksterne lenker 
 

Saxifragales
Planter formelt beskrevet i 1753
Planter formelt beskrevet av Carl von Linné